न बिजली का कनेक्शन, न बिल बकाया, फिर भी ट्रैक्टर उठाकर ले गए अधिकारी
दमोह|पथरिया के केवलारी में विद्युत वितरण कंपनी के अधिकारी ऐसे किसान के ट्रैक्टर की जब्ती बनाकर ले गए, जिसके नाम से न बिजली का कनेक्शन है और न ही उस पर किसी तरह का बिजली का बिल बकाया है। किसान ने मंगलवार को एसपी ऑफिस पहुंचकर एसपी को पूरे मामले से अवगत कराया है। एसपी ने इस मामले की जांच के आदेश दिए गए हैं। ग्राम केवलारी निवासी रामगोपाल पिता हीरालाल पटेल ने एसपी को दिए आवेदन में बताया कि 6 मार्च को उनके घर पर रखा उनका ट्रैक्टर नंबर एमपी 34 एए 0928 विद्युत वितरण कंपनी के अधिकारी और कर्मचारी बिना किसी पूर्ण सूचना के उठाकर ले गए। उन्होंने यह भी नहीं बताया कि किस कारण से उनका वाहन लेकर जा रहे हैं, न तो उन्होंने उसकी कोई पार्वती दी और न ही किसी प्रकार की कोई सूचना। रामगोपाल ने बताया कि 25 दिन पहले ही ट्रैक्टर किस्तों पर खरीदा था, लेकिन लाइन मेन रामलाल पटेल अधिकारियों के साथ आए और उनका ट्रैक्टर उठाकर ले गए। किसान ने पूरे मामले की जांच कराने और संबंधित अधिकारियों के खिलाफ लूट का मामला दर्ज कराने की मांग की है। इस मामले में एसपी तिलक सिंह ने जांच के आदेश दिए हैं।
hin_Deva hin_Deva